Groot hartseer oor baba Mienke: ‘God het die laaste sê’Verna en Mienke (Foto: Facebook) Die dokters se woorde het die Mulder-gesin van Mbombela (Nelspruit) yskoud gelaat: Dié gesin moes Donderdag hoor klein Mienke, hul sewe maande oue baba wat laat-Augustus byna by ŉ dagsorg dood is, sal waarskynlik die res van haar lewe gestremd wees. Selfs al eggo die dokters se woorde steeds in hul gedagtes en selfs al is dié seer erger as enigiets wat hulle al ooit in hul lewe moes verwerk, sal die egpaar áánhou bid en hoop vir volkome herstel, vertel Ryno en Verna Mulder, Mienke se ouers. Mediese personeel het Donderdag aan die gesin gesê alle toetse dui daarop dat klein Mienke moontlik nie sal herstel nie, dat sy gestremd sal wees en waarskynlik ook nie sal kan loop of ooit weer ŉ “normale” lewe sal kan lei nie. Dit is waarskynlik omdat ŉ “belangrike deel” van haar brein erge skade opgedoen het in die oomblikke wat sy sonder suurstof was. Maroela Media het vroeër berig klein Mienke is op 25 Augustus na die hospitaal gehaas toe sy glo aan melk verstik het. Volgens mediese personeel was sy ŉ geruime tyd sonder suurstof en sy is sedertdien in die hoësorgeenheid van ŉ Johannesburgse hospitaal. Die gesin het vroeër gevra vir “net gebede” en vertel dat hulle vasklou aan hul geloof. “Ons was gister ongelooflik emosioneel, ons het nie eens met die dokters gepraat nadat hulle die nuus aan ons oorgedra het nie,” het Ryno Vrydag vanuit die hospitaal gesê. “Dit was nie die nuus waarop ons gehoop het nie, so natuurlik is ons verpletterd. Ons harte is baie seer – maar dit gaan ons nie keer om steeds te glo nie.” Ryno sê die gesin is in dié stadium te emosioneel om oor die toekoms te besluit. Hy sê die egpaar pak die lewe deesdae dag vir dag aan. Volgens hom kan die dokters ook nie ŉ prentjie skets oor hoe die toekoms gaan lyk en of sy moontlik sal kan herstel nie. Verna en Mienke (Foto: Facebook) “Selfs met die donkerste woorde van die mediese personeel sal ons bly glo. Ons sal bly bid vir volkome herstel. Die dokters kan nie vir ons sê hoe dinge in die toekoms sal lyk nie. Die enigste ding wat ons dus het, is ons geloof en die gebede van duisende mense wat ons ondersteun.” Verna het Donderdag in ŉ Facebook-inskrywing op die Please Pray for Mienke-Facebook-blad oor die gesin se hartseer gepraat. Meer as 15 000 lede het in minder as een maand by dié groep aangesluit om die egpaar te ondersteun. “In een sekonde het dit gevoel of ons wêreld uitmekaar val. [Daar is] duisende vrae. Hoekom? Waarom? Trane van hartseer en pyn loop onophoudelik. Ons ken nie altyd die antwoorde op al ons vrae nie, en almal sê alles gebeur met ŉ doel, maar dan wonder ek wat is die doel hiervan? Sy is net so klein en onskuldig en het nog ŉ hele lewe voor haar. “Ek wil net weer jou laggies hoor as mamma jou kielie of vir jou gesiggies trek. Jy moet nog saam met jou twee sussies by die trappe of en af klim en fietsie ry en bal skop en alles doen wat kinders veronderstel is om te doen. Maar my pop, God het die laaste sê. Ons hou aan bid vir volkome herstel en dat die liewe Vader haar brein ten volle sal herstel. Geen kind verdien dit nie. Geen ouer verdien dit nie. Mienke my pop, mamma is so jammer. My hart is in stukke gebreek. Maar weet net my liefde vir jou is meer as ooit en ek sal jou handjie nooit los nie.” Die Facebook-blad Please Pray for Mienke gee daagliks meer inligting oor Mienke se vordering. Vir meer inligting besoek Please Pray for Mienke op Facebook.